All Blacks bring Wallabies terug aarde toe | Netwerk24
Deur Sportredaksie 17 Augustus 2019 11:56
Aaron Smith steek tong uit net voordat hy die All Blacks se tweede drie druk. Foto: Getty Images
Die All Blacks het die Wallabies met 36-0 op Eden Park getrap om die Bledisloe-beker te behou.
Verlede week was die Australiërs in Perth met 47-27 teen die Nieu-Seelanders baas in ’n toets in die Rugby-Kampioenskapsreeks. Toe was die All Blacks vir meer as een helfte minus die slot Scott Barrett, wat weens ’n gevaarlike skouerloop met ’n rooikaart afgestuur is.
Reg van die afskop op Eden Park was dit duidelik dat die All Blacks wraak soek. Hulle het met mening ingeklim en met die aggressiewe losvoorspeler Ardie Savea aan die voorpunt die Wallabies teruggedwing.
Die kragmeting is in nat toestande gespeel, maar dit het die tuisspan nie gekeer om vyf drieë te druk nie.
Die Wallabies moes vir die grootste gedeelte van die wedstryd verdedig. Hier is dit die All Black-flank Ardie Savea wat hulle laat skarrel het. Foto: Getty Images
Die twee drieë wat die wenspan kort ná mekaar laat in die eerste helfte gedruk het, het waarskynlik die besoekers geknak.
Eers het die losskakel, Richie Mo’unga, in die 29ste minuut gaan druk nadat hy ’n bal wat die Australiese vleuel Reece Hodge laat val het, opgepik het en deurgenael het.
Drie minute later het die Wallabies se heelagter, Kurtley Beale, ’n swak skop geloods wat deur sy eweknie van die All Blacks, Beauden Barrett, in die hande gekry is.
Barrett het aan die hardloop gegaan en die vleuel George Bridge het die beweging voortgesit en die skrumskakel, Aaron Smith, deurgestuur vir ’n drie.
Nog ’n drie vroeg in die tweede helfte deur Sonny Bill Williams en nog ’n suksesvolle doelskop deur Mo’unga en die telling was 24-0.
Laat in die wedstryd het die All Blacks nog twee keer gaan druk om die Wallabies se neuse behoorlik in die gras te vryf.
Die Wallabies kon nie eens punte kry toe die All Blacks in ’n stadium vir 10 minute sonder die haker, Dane Coles, was nie. Coles is deur die skeidsregter, Jaco Peyper, gestuur om te gaan afkoel nadat hy twee keer binne twee minute soos ’n heethoofdige snuiter Australiese spelers rondgesmyt het.
Oz spot ‘oud’ en ‘vernederde’ All Blacks